JSE sluit op laagste vlak in 15 maande | Netwerk24
Deur Nellie Brand-Jonker 28 Februarie 2020 10:17
Dit word toegeskryf aan paniek oor die koronavirus, met die een maatskappy ná die ander – insluitend Amerikaanse reuse soos Microsoft, Anheuser-Busch InBev en Apple en plaaslike firmas soos Woolworths, Shoprite, Steinhoff en Bidcorp – wat aangedui het hoe die virus hul verkope gaan raak.
Dis omdat fabrieke en hawens in China net nie behoorlik op dreef kom sedert die virus midde-in die Chinese Nuwejaarsvakansie versprei het nie.
LEES OOK: Koronavirus gee SA wynuitvoerders 'n kopseer
Die JSE se indeks van alle aandele het Vrydagoggend binne 'n kwartier ná sy opening met amper 5% geval.
'n Vrou loop by 'n elektroniese bord van die aandelemark in Hong Kong verby. Aandele het skerp gedaal die week. Die Dow Jones het Donderdagaand die grootste val in sy geskiedenis getoon. Foto: AP
Die sluiting van 51 038,18 punte was die laagste in 15 maande.
Sedert 17 Februarie het die JSE sewe uit nege handelsdae geval vir 'n totale daling van 12,3%.
Persentasiegewys het die goudmaatskappy Gold Fields die meeste verloor, met 'n daling van byna 17%, maar volgens markwaarde was dit Naspers, wat 5,5% laer gesluit het, wat die beurs die meeste afgetrek het.
Die JSE het in die spore gevolg van die chaos wat Donderdag op Amerikaanse aandelebeurse geheers het.
In Amerika het chaos geheers op Wall Street ná paniek versprei het oor die koronavirus. Die bekende Dow Jones-nywerheidsindeks het sy ergste val in sy geskiedenis gehad toe hy met 1 191 punte geval het. Dit het 4,4% laer gesluit. Ook die S&P 500-indeks het 4,4% en die Nasdaq het 4,6% laer gesluit.
Vrydag het die slagting voortgeduur, met die Dow Jones nóg 3,9% laer teen 17:30 Suid-Afrikaanse tyd, die FTSE 100-indeks in Londen 4,6% laer.
Die chaos op markte het ook die rand teen die toue. Die geldeenheid het Vrydag selfs R15,71 teenoor die dollar getref, en was om 17:00 steeds R15,64.